Na temelju članka 58. i članka 118. Zakona o odgoju i obrazovanju u Osnovnoj i srednjoj školi (NN 87/08,86/09,92/10,105/10,90/11,5/12,16/12,86/12,94/13,152/14,7/17,68/1/,98/19,64/20) i članka 58. Statuta Osnovne škole Krapinske Toplice, Školski odbor, na sjednici održanoj 16. prosinca 2021. godine, donio je

**PRAVILNIK O KUĆNOM REDU**

**OPĆE ODREDBE**

**Članak 1.**

Ovim Pravilnikom o kućnom redu (dalje u tekstu: Pravilnik) utvrđuje se

1. Dolazak u školu
2. Boravak i ponašanje učenika u prostorijama škole
3. Način postupanja prema školskoj imovini
4. Međusobni odnos učenika
5. Međusobni odnos učenika i zaposlenika škole
6. Pravila sigurnosti i zaštite od socijalno neprihvatljivih oblika ponašanja
7. Organizacija rada škole
8. Mjere u slučaju kršenja Pravilnika

**Članak 2.**

Ovaj Pravilnik odnosi se na sve osobe( učenike i djelatnike) za vrijeme njihova boravka u školskim prostorima Osnovne škole Krapinske Toplice.

**Članak 3.**

S odredbama ovog Pravilnika razrednici su dužni upoznati učenike i njihove roditelje.

Ovaj Pravilnik obvezno se ističe na vidljivom mjestu kod ulaza u školu i na oglasnoj ploči u zbornici.

1. **Dolazak učenika u školu**

**Članak 4.**

Učenici su dužni redovito i na vrijeme dolaziti u školu, tj. najkasnije 10 minuta prije početka nastave, a nakon završetka školskih obveza učenici odlaze kućama. Učenici putnici u iznimnim situacijama organizirano čekaju prijevoz u prostoru škole.

**Članak 5.**

Prije početka nastave učenici se okupljaju pred školom. Na poziv dežurnog učitelja, učenici ulaze u zgradu bez guranja i galame. U Školu ulaze 15 – 20 minuta prije početka nastave.

U slučaju lošeg vremena, dežurno školsko osoblje dopustit će im ulazak u predvorje škole i ranije.

**Članak 6.**

Svim osobama zabranjeno je dovoditi životinje u prostorije i vanjski prostor škole.

**Članak 7.**

Učenici dolaze uredno i pristojno odjeveni. Nije dopušteno napadno i neprihvatljivo oblačenje, šminkanje te neprimjeren izgled učenika. Zabranjeno je nošenje odjeće s društveno neprihvatljivim natpisima i slikama.

Svaki učenik prilikom dolaska u školu obuva papuče (mogu biti kućne ili školske), iznimka su učenici kojima je liječnik specijalist odredio posebnu vrstu obuće ili nošenje uložaka, o čemu roditelj informira razrednog voditelja/icu. Obuću u kojoj su došli u školu stavljaju u vrećicu i spremaju u svoj ormarić.

**Članak 8.**

Učenici imaju pravo na dva velika odmora u trajanju od 10 i 20 minuta ( iznimno 2 velika odmora po 15 minuta) i male odmore u trajanju od 5 minuta.

Za vrijeme trajanja izborne nastave, učenici koji je ne pohađaju, a uklopljena je u raspored, ne smiju napuštati školsku zgradu. Učenici borave u prostoru knjižnice, hola ili u slobodnoj učionici. Ako je izborna nastava prve ili zadnje nastavne sate i učenici koji ne čekaju prijevoz, mogu otići svojim kućama.

1. **Boravak u školskim prostorijama**

**Članak 9.**

Predmetni učitelj ili spremačica otvaraju vrata učionica prije početka nastave te nakon završetka nastave zaključavaju.

Učenici ulaze u učionice, sjedaju na svoja mjesta i pripremaju se za početak nastave.

**Članak 10.**

U specijalizirane učionice (kemije, fizike, informatike, tehničke kulture i tjelesno-zdravstvene kulture) učenici ulaze zajedno s učiteljem.

**Članak 11.**

Učenici ne smiju samovoljno mijenjati mjesta sjedenja u razredu. Mjesto na početku, a po potrebi i tijekom školske godine, određuje razrednik ili predmetni učitelj.

Učitelj smije poslati učenika koji teže ometa odgojno-obrazovni rad na način da je onemogućeno njegovo daljnje izvođenje, stručnoj službi ili ravnatelju, ali ga ne smije poslati izvan prostora škole.

**Članak 12.**

Učenici ne smiju bez dopuštenja razrednika ili predmetnoga učitelja izostajati, kasniti ili napustiti redovnu nastavu, osim u slučaju težeg ometanja odgojno-obrazovnog rada ( čl. 11).

**Članak 13.**

Učenici koji su zakasnili na nastavu trebaju tiho ući u učionicu i ispričati se učitelju.

Učenici koji neopravdano opetovano kasne na nastavu podliježu pedagoškoj mjeri zbog kršenja čl. 12. Pravilnika.

**Članak 14.**

Neopravdani izostanci iz škole predstavljaju povredu dužnosti učenika i zahtijevaju izricanje pedagoških mjera sukladno Pravilniku o pedagoškim mjerama.

**Članak 15.**

Za vrijeme boravka u školi zabranjeno je fotografiranje i snimanje sebe, drugih učenika i zaposlenika Škole.

Snimanje i fotografiranje u svrhu odgojno-obrazovnog rada ili sudjelovanja u projektu, natjecanju ili sl. dozvoljeno je isključivo uz pisanu suglasnost roditelja/skrbnika.

Učenik može koristiti uređaje kojima je moguć pristup mrežnom povezivanju i mrežnim komunikacijama tijekom odgojno-obrazovnog rada samo uz odobrenje učitelja.

U slučaju prekršaja, učitelj ima pravo oduzeti učeniku mobitel ili tehničko pomagalo i pohraniti ga kod sebe, u tajništvo ili kod ravnatelja. Uređaj može preuzeti isključivo učenikov roditelj/skrbnik.

**Članak 16.**

Učenici se tijekom boravka na školskom igralištu i vanjskom školskom prostoru moraju ponašati sukladno ovom Pravilniku.

**Članak 17.**

Učenik je dužan:

* poštivati Pravilnik
* kulturno se ponašati za vrijeme boravka u školi i izvan nje
* održavati čiste i uredne prostore Škole u kojima boravi
* dolaziti uredan u školu
* nakon dolaska u Školu, odjevne predmete i osobne stvari odložiti na mjesto

određeno za tu namjenu

* čuvati udžbenike i druga obrazovna i nastavna sredstva i pomagala
* mirno ući u učionicu i pripremati se za nastavu
* prigodom ulaska učitelja u učionicu kao i prigodom ulaska drugog zaposlenika

škole u učionicu za vrijeme nastave pristojno pozdraviti

* uljudno se odnositi prema učiteljima i drugim zaposlenicima škole
* pridržavati se preporučenih higijenskih mjera
* učenici smiju uz dopuštenje ulaziti u zbornicu, ured ravnatelja i stručnih suradnika.

**Članak 18.**

U prostoru škole je zabranjeno :

* promicanje i prodaja bili kakvih proizvoda
* pušenje
* nošenje oružja i predmeta koji mogu dovesti do samoozljeđivanja ili ozljeđivanje drugih
* pisanje po zidovima i inventaru škole
* bacanje smeća izvan koševa za otpatke
* unošenje i konzumiranje alkohola i narkotičkih sredstava
* unošenje sredstava, opreme i uređaja koji mogu izazvati požar i eksploziju
* igranje igara na sreću, kartanje i kockanje
* unošenje tiskovina neprimjerenog sadržaja
* rolanje i trčanje po hodnicima
* rabiti tehniku koja se nalazi u učionici za vrijeme odmora i bez prisutnosti učitelja
* žvakanje žvakaćih guma i konzumiranje hrane i pića za vrijeme trajanja nastavnog sata
* polijevanje vode po podu, zidovima, ostavljanje otvorenih slavina za vodu
* razbacivanje osobnih i tuđih stvari
* korištenje interneta bez nadzora učitelja
* uporaba mobitela za vrijeme trajanja odgojno obrazovnog procesa i odmora, ukoliko nema odobrenje učitelja
* namjerno uništavanje školske imovine i imovine drugih učenika i zaposlenika

**Članak 19.**

Za vrijeme obroka u blagovaonici mora biti red i mir. Nakon završetka jela, učenik je dužan pribor za jelo odložiti na odgovarajuće mjesto. Iz blagovaonice je zabranjeno iznošenje hrane, osim voća. Učenici koji nose hranu od kuće trebaju je pojesti u blagovaonici na predviđenom mjestu.

Učenike za vrijeme boravka u blagovaonici nadgledaju dežurni učitelji.

**Članak 20.**

Prije ulaska u školsku sportsku dvoranu učenici se trebaju presvući u svlačionici i isključivo u nazočnosti učitelja koji vodi brigu o urednosti , ulaze u dvoranu. Bez propisane sportske opreme nije nikome dopušteno boraviti u sportskoj dvorani. Za nastavu TZK-a učenik treba imati odgovarajuću odjeću (prema naputku učitelja TZK).

**Članak 21.**

U informatičkom kabinetu učenici se moraju ponašati odgovorno prema informatičkoj opremi sukladno uputama predmetnog učitelja. Pristup internetu je dopušten samo uz odobrenje i uz prisutnost učitelja.

**Članak 22.**

Korisnici školske knjižnice trebaju se pridržavati Pravilnika o radu školske knjižnice koji uređuje radno vrijeme knjižnice, posudbu knjižnične građe, korištenje knjižnične građe te postupak u slučaju oštećenja, uništenja ili gubitka knjižnične građe.

U prostoru knjižnice mora biti red i mir.

**Članak 23**

U pratnji razrednika i/ili predmetnih učitelja učenici odlaze na predviđene školske aktivnosti planirane Godišnjim planom i programom rada škole i Kurikulumom.

1. **Način postupanja prema školskoj imovini**

**Članak 24.**

Za vrijeme boravka u školi učenici i svi zaposlenici dužni su paziti na čistoću svog radnog mjesta i mjesta boravka.

**Članak 25.**

Učenici Škole dužni su se skrbiti o imovini škole prema načelu dobrog gospodara.

Svi učenici dužni su čuvati školsku imovinu, a svaku štetu prijaviti razredniku ili dežurnom učitelju.

**Članak 26.**

Nikome od djelatnika nije dozvoljeno iznošenje pedagoške dokumentacije izvan škole.

**Članak 27.**

U Školu je učenicima i osoblju preporučeno ne donositi veće količine novca kao i nepotrebne skupocjene osobne stvari jer škola ne odgovara za nestanak istih. U slučaju skupljanja novca u razredu, koje obavlja učenik blagajnik, taj je učenik dužan novac čuvati i uz evidenciju predati razredniku.

**Članak 28.**

Namjernu štetu u prostorima, na uređajima, knjižnoj građi i cjelokupnoj opremi škole počinitelj je dužan nadoknaditi u iznosu tržišne cijene za njeno dovođenje u prethodno stanje.

 Odgovorne osobe u školi o nanošenju štete izvješćuju roditelje/skrbnike učenika s kojima dogovaraju način nadoknade štete te evidentiraju događaj na za to predviđeni Obrazac koji stoji u tajništvu škole.

**Članak 29.**

Svaki uočeni kvar na instalacijama ili drugi kvar učitelji i učenici dužni su prijaviti dežurnom učitelju, u tajništvo ili tehničkom osoblju.

1. **Međusobni odnosi učenika**

**Članak 30.**

Učenici su obvezni u međusobnoj komunikaciji s ostalim učenicima u razredu i u Školi pridržavati se normi pristojnog ponašanja, uz uvažavanje različitosti.

**Članak 31.**

Učenici si međusobno pomažu u učenju i drugom radu u svojem razrednom odjelu. U komunikaciji između učenika nije dozvoljeno vrijeđanje, omalovažavanje, psovanje, ismijavanje i sl.

**Članak 32.**

Učenici trebaju razmirice rješavati sami i na nenasilan način. Ako u tome ne uspiju, dužni su se obratiti razredniku ili stručnoj službi škole. U slučajevima međuvršnjačkog nasilja postupa se u sklade s školskim protokolom.

1. **Međusobni odnosi učenika i zaposlenika škole**

**Članak 33.**

Učenici su dužni uljudno se odnositi prema svim zaposlenicima Škole, te prema poznatim i nepoznatim osobama u školi.

**Članak 34.**

Izostanke iz škole učenici su dužni opravdati kod razrednika/ce liječničkom potvrdom ili ispričnicom roditelja/skrbnika ili potvrdom nadležne institucije ili druge nadležne fizičke ili pravne osobe (MUP, sud, Centar za socijalnu skrb, škola s umjetničkim programom, i sl.) sukladno Statutu Osnovne škole Krapinske Toplice i Pravilniku o pedagoškim mjerama.

**Članak 35.**

Kod ulaska, izlaska ili kretanja po školi, učenici trebaju dati prednost starijim osobama ili osobama s invaliditetom.

**Članak 36.**

Odnos između učitelja i učenika mora biti na razini međusobnog uvažavanja i pružanja pomoći u ostvarivanju programa.

Za vrijeme nastave učenici aktivno i u skladu s normama pristojnog ponašanja sudjeluju u nastavi.

Ako učenik misli da mu je učinjena bilo kakva nepravda od strane učitelja, ima pravo na pristojan način obratiti se razredniku, predmetnom učitelju ili stručnoj službi škole.

**Članak 37.**

Za vrijeme razgovora na nastavi nepristojno je držati ruke u džepovima.

Tijekom nastave učenici ne smiju razgovarati, šaptati, dovikivati se, dobacivati stvari, prepirati se i šetati po učionici (ako to nije dio skupnog rada, dramatizacije na satu ili neki drugi oblik odgojno-obrazovne aktivnosti). Učenik koji želi nešto pitati ili priopćiti treba svoju namjeru pokazati dizanjem ruke.

1. **Pravila sigurnosti i zaštite od socijalno neprihvatljivih oblika**

**ponašanja diskriminacije, neprijateljstva i nasilja**

**Članak 38.**

U Školi je svakome zabranjeno izražavanje diskriminacije na osnovi rasne ili etničke pripadnosti, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog nasljeđa, rodnog identiteta, rodnog izražavanja ili spolne orijentacije.

**Članak 39.**

U školi je zabranjen svaki oblik nasilja, izražavanja neprijateljstva, nesnošljivosti i drugog neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz gore navedenog članka i prijaviti je dežurnom učitelju ili stručnoj službi škole.

Od osobe koja i nakon upozorenja nastavi s kršenjem zabrane, treba zatražiti da se udalji iz prostora škole. Ako se osoba ni nakon upozorenja ne udalji, za pomoć se treba obratiti policiji.

**Članak 40.**

Učenici međusobne sukobe ne smiju rješavati svađom, fizičkim obračunom, uvredama ili širenjem neistina. .

U slučaju nasilničkog ponašanja, Škola će nakon razgovora s učenicima obavijestiti roditelje i razgovarati s njima, poduzeti propisane mjere i poslati prijave nadležnim institucijama, u skladu s Protokolom RH o postupanju u slučaju nasilja.

1. **Organizacija rada škole**

**Članak 41.**

U cilju nesmetanog odvijanja radnog dana, u Školi se organizira dežurstvo učitelja.

**Članak 42.**

U školi za vrijeme rada, dežuraju učitelji, a brigu o razredu vode dežurni učenici.

**Članak 43.**

1. Prava i obveze dežurnih učitelja na ulazu, u holu i na hodnicima
* dolaziti 30 minuta prije početka nastave, pratiti ulazak učenika u zgradu
* paziti da učenici koji dolaze u Školu budu disciplinirani i bez guranja ulaze u školu
* upozoravati učenike na red i čistoću
1. prava i obveze dežurnih učitelja u blagovaonici
* voditi brigu o disciplini učenika za vrijeme uzimanja i konzumiranja obroka
* voditi brigu da učenici nakon konzumacije obroka, jedaći pribor odlože na za to predviđeno mjesto
* voditi brigu o poštivanju rasporeda sjedenja u blagovaonici
1. Prava i obveze dežurnih djelatnika na ulazu
* - dočekivati stranke, pozdravljati ih, prema potrebi voditi ih do osobe koju traže

-zapisivati osobe imenom i prezimenom u Knjigu posjetitelja, te razlog dolaska

**Članak 44.**

Raspored dežurstva utvrđuje ravnatelj.

Na oglasnoj ploči u zbornici i na ulazu u školu, na vidljivom mjestu, moraju se istaknuti brojevi telefona policije, vatrogasaca, hitne pomoći.

**Članak 45.**

Za vrijeme odmora, učenici izlaze iz svojih učionica u hodnik.

O redu i disciplini brinu se dežurni učitelji i ostali djelatnici škole.

**Članak 46.**

Za vrijeme boravka učenika tijekom velikih odmora na otvorenim prostorima oko škole, za red, sigurnost i urednost odgovara dežurni učitelj koji je s njima. Učenici su dužni poštivati njegove upute.

**Članak 47.**

Svaki razredni odjel ima dva dežurna učenika. Raspored dežurstva učenika određuje razrednik.

**Članak 48.**

Prava i dužnosti dežurnih učenika

* brinuti se za red u razredu
* održavati čistoću ploče
* učitelju prijaviti odsutne učenike
* o svim događajima u razredu (oštećenja, narušavanje reda i sl.) izvješćuju predmetnog učitelja
* nađene stvari vraćaju vlasniku (ako znaju) ili ih predaju u tajništvo

Dežurni učenici se izmjenjuju na tjednoj bazi.

**Članak 49.**

Početak, završetak i raspored radnog vremena u školi utvrđuje ravnatelj.

Škola je otvorena tijekom trajanja nastave, prema satnici škole, od 6,00 do 20,00 sati, u dvije smjene prema rasporedu utvrđenom Godišnjim planom i programom svaki dan osim subotom, nedjeljom , državnim praznicima i blagdanima.

**Članak 50.**

Roditelji razgovaraju s učiteljima škole osobno, telefonom ili iznimno online preko platforme Teams , prema rasporedu primanja roditelja koji određuju učitelji. S rasporedom primanja roditelja (informacija) roditelji su upoznati na početku školske godine. Raspored je dostupan na mrežnoj stranici škole. Zadnja dva tjedna nastave nema informacija za roditelje. Škola će jednom mjesečno organizirati dane otvorenih vrata s ciljem razgovora roditelja s bilo kojim predmetnim učiteljem ili s više njih uz najavu dolaska roditelja.

U iznimnim situacijama, roditelj može nazvati učitelja ili komunicirati online.

**Članak 51.**

Zaposlenici, koje obuhvaća ovaj Pravilnik, dužni su dolaziti na posao i odlaziti s posla prema rasporedu radnog vremena.

Učitelji su dužni doći najmanje 10 minuta prije početka nastave.

Način evidencije radnog vremena određuje ravnatelj.

Zaposlenici su dužni svoj izostanak prijaviti voditelju smjene ili ravnatelju kako bi se na vrijeme mogla organizirati stručna zamjena.

1. **Kršenje kućnog reda**

**Članak 52.**

Postupanje prema odredbama ovog Pravilnika sastavni je dio radnih obveza zaposlenika i učenika Škole.

Zaposlenik koji postupi suprotno odredbama ovog Pravilnika, odgovoran je za povredu radne obveze, prema odredbama Pravilnika o stegovnoj odgovornosti (Pravilnik o radu).

Učenik odgovara za kršenje kućnog reda prema odredbama ovog Pravilnika i u postupku utvrđenom Statutom Škole i Pravilnikom o pedagoškim mjerama.

1. **Prijelazne i završne odredbe**

**Članak 53.**

Ovaj Pravilnik može se mijenjati i dopunjavati na način i u postupku po kojem je donesen.

**Članak 54.**

Ovaj Pravilnik stupa na snagu 8. (osmog) dana od dana objave na oglasnoj ploči i web stranici Škole.

**Članak 55.**

Stupanjem na snagu ovog Pravilnika, prestaje važiti Pravilnik o kućnom redu OŠ Krapinske Toplice KLASA602-01/2010-01-05, URBROJ:2197-03-380-2010-1 od 9.12.2010. godine.

 Predsjednica Školskog odbora:

 Lidija Fink dipl.uč. RN

Pravilnik je objavljen na oglasnoj ploči i web stranici Škole 17.12.2021. a stupa na snagu 24.12.2021. godine.

KLASA:003-05/21-01/02

URBROJ:2197-03-380-23-21-01

Učiteljsko vijeće usvojilo je ovaj Pravilnik o kućnom redu na sjednici održanoj 25.11.2020.

Vijeće roditelja razmatralo je ovaj Pravilnik o kućnom redu na sjednici održanoj 8.2.2021.godine.